Անձրևոտ օր Նյու Յորքում

«Անձրևոտ օր Նյու Յորքում» (անգլ.՝ A Rainy Day in New York), ամերիկյան ռոմանտիկ կատակերգություն, որ ստեղծվել է սցենարիստ և ռեժիսոր Վուդի Ալլենի կողմից։ Գլխավոր դերերը կատարել են Տիմոտի Շալամեն, Մարի Էլ Ֆենինգը, Սելենա Գոմեսը, Ջուդ Լոուն, Դիեգո Լունան և Լև Շրայբերը։
Ֆիլմի արտադրության շրջանն ավարտվել է 2017 թվականին, սակայն Amazon Studios ընկերությունը հրաժարվել է թողարկել ֆիլմը Վուդի Ալլենի և #Me Too շարժման շուրջ եղած սկանդալի պատճառով։


== Սյուժե ==
Երկու երիտասարդներ ժամանում են Նյու Յորք, որպեսզի այնտեղ անցկացնեն իրենց ազատ օրերը։ Սակայն այնտեղ տիրում է վատ եղանակ, որի ֆոնին նրանք պետք է անցնեն մի շարք ռոմանտիկ արկածների միջով։


== Դերերում ==
Տիմոտի Շալամե
Սելենա Գոմես
Մարի Էլ Ֆենինգ
Ջուդ Լոու
Դիեգո Լունա
Լև Շրայբեր
Անալի Էշֆորդ
Ռեբեկա Հոլ
Չերի Ջոնս
Ուիլ Ռոջերս
Քելլի Ռորբախ
Սյուկի Ուոթերհաուս
Գրիֆին Նյուման


== Արտադրություն ==
2017 թվականի օգոստոսին Տիմոտի Շալամեն, Սելենա Գոմեսը և Մարի Էլ Ֆենինգն ընդունվել են Վուդի Ալլենի նոր ֆիլմի դերասանական կազմ, որն Ալլենը պատրաստվում էր նկարահանել իր իսկ գրած սցենարով։ Նախատեսվել է, որ Լետի Արոնսոնը հանդես գա որպես ֆիլմի պրոդյուսեր, իսկ Amazon Studios ընկերությունն զբաղվի նրա տեղայնացմամբ։ 2017 թվականի սեպտեմբերին ֆիլմի դերասանական կազմին միացել է Ջուդ Լոուն։ Նույն ամսում ֆիլմի դերասանական կազմ են ընդունվել նաև Դիեգո Լունան, Լև Շրայբերը, Անալի Էշֆորդը, Ռեբեկա Հոլը, Չերի Ջոնսը, Ուիլ Ռոջերսը և Քելլի Ռորբախը։ 2017 թվականի հոկտեմբերի նրանց է միացել Սյուկի Ուոթերհաուսը։ Նույն ամսում Վուդի Ալլենը հաստատել է, որ ֆիլմին տրվել է «Անձրևոտ օր Նյու Յորքում» վերնագիրը։


=== Նկարահանումներ ===
Ֆիլմի նկարահանումներն սկսվել են Նյու Յորքում 2017 թվականի սեպտեմբերի 11-ին և ավարտվել հոկտեմբերի 23-ին։


== Թողարկում ==
Ֆիլմի ստեղծումը համընկել է #Me Too շարժման սկսվելու հետ, որը նորից հետաքրքրություն է առաջացրել 1992 թվականին Վուդի Ալլենի դեմ առաջադրված սեռական ոտնձգության մեղադրանքի հանդեպ։ 2017 թվականի հոկտեմբերին Գրիֆին Նյումանը Թվիթերի իր էջում գրել է, որ զղջում է ֆիլմի նկարահանումներին մասնակցելու համար և ապագայում այլևս երբեք չի աշխատի Ալլենի հետ։ Նա իր աշխատավարձը նվիրաբերել է RAINN կազմակերպությանը։ 2018 թվականի հունվարին Ռեբեկա Հոլն Ինստագրամի իր էջում հայտարարել է, որ զղջում է ֆիլմի վրա աշխատելու համար և այլևս երբեք չի աշխատի Ալլենի հետ։ Նա իր աշխատավարձը նվիրաբերել է Time’s Up շարժմանը։ Նույն ամսում Տիմոտի Շալամեն Ինստագրամի իր էջում հայտնել է, որ չի ուզում շահույթ ունենալ ֆիլմից և իր աշխատավարձը նվիրաբերում է Time's Up շարժմանը, RAINN կազմակերպությանն ու Նյու Յորքում ԼԳՏԲ կենտրոնին։ Սելենա Գոմեսը նույնպես նվիրատվություն է կատարել Time’s Up շարժմանը՝ հատկացնելով ավելի քան մեկ միլիոն դոլար, ինչը գերազանցել է ֆիլմի համար ստացած հոնարարի չափը։
2018 թվականի օգոստոսին հայտնի է դարձել, որ Amazon Studios ընկերությունը հետաձգել է ֆիլմի թողարկումը «անորոշ ժամանակով»։
2019 թվականի փետրվարին հայտնի է դարձել, որ Amazon Studios ընկերությունը հրաժարվել է ֆիլմի տեղայնացումն իրականացնելուց։ Ալլենը հայց է ներկայացրել այդ ընկերության դեմ՝ նրան մեղադրելով այն բանում, որ իր հետ պայմանագիրը խզվել է ապօրինի կերպով։
Այնուամենայնիվ, որոշվել է, որ ֆիլմը թողարկվելու է Իտալիայում ու եվրոպական այլ երկրներում։ Լեհաստանում այն թողարկվելու է 2019 թվականի հուլիսի 26-ին Kino Świat-ի կողմից, Ֆրանսիայում՝ 2019 թվականի սեպտեմբերի 18-ին Mars Distribution-ի կոմղից, Իտալիայում՝ հոկտեմբերի 3-ին Lucky Red-ի կողմից, Իսպանիայում՝ հոկտեմբերի 4-ին A Contracorriente Films-ի կողմից, Պորտուգալիայում՝ հոկտեմբերի 24-ին NOS-ի կողմից։ Այն թողարկվելու է նաև Գերմանիայում, Ավստրիայում, Չինաստանում, Ճապոնիայում, Հարավային Կորեայում, Ռուսաստանում, Նիդերլանդներում, Բելգիայում և Լատինական ու Հարավային Ամերիկայում 2019 թվականի աշնանը։


== Ծանոթագրություններ ==


== Արտաքին հղումներ ==
«Անձրևոտ օր Նյու Յորքում». Այս քաղաքը նրանց հետ կապված այլ ծրագրեր ունի Archived 2020-03-08 at the Wayback Machine.